Щэнхабзэ щIэин къулей
Бахъсэн щIыналъэм хыхьэ Кыщпэк къуажэм дэт курыт школым иджыблагъэ щекIуэкIащ фэеплъ пшыхь екIу. Ар теухуауэ щытащ я къуажэгъу бзылъхугъэ щыпкъэ, усакIуэ Iэзэ Балъкъэр Фоусэт Гъузер и пхъур къызэралъхурэ илъэс 85-рэ зэрырикъум. ЕджапIэм и лэжьакIуэхэм къыхалъхьа Iуэхур даIыгъащ район, къуажэ администрацэхэм я Iэтащхьэхэм, егъэджэныгъэмкIэ щIыналъэ IэнатIэм и унафэщIхэм.
Щэнхабзэ щIэин къулей адыгэ лъэпкъым къыхуэзыгъэна бзылъхугъэм и гъащIэмрэ и творческэ гъуэгуанэмрэ зэпкърыхауэ щытепсэлъыхьащ пшыхьым. Абыхэм иджыри зэ щыгъуазэ зыхуащIыну еджапIэм къекIуэлIат усакIуэм и Iыхьлыхэр, благъэхэр, абы и IэдакъэщIэкIхэм дахьэх цIыху куэд. Абыхэм яхэтт нэхъыжьхэри нэхъыщIэхэри, унафэщIхэри унэгуащэхэри. Пшыхьым зыкърырагъэхьэлIат Бахъсэн район администрацэм и Iэтащ-хьэм и къуэдзэ Iэхъуэбэч Анзор, егъэджэныгъэмкIэ щIыналъэ IэнатIэм и унафэщI Абрэдж Тамарэ, Кыщпэк къуажэ администрацэм и Iэтащхьэ Бэч Алик сымэ.
Щалъхуа Кыщпэк къуажэм и цIэр фIы-кIэ жыжьэ зыгъэIуа хэкупсэхэм ящыщщ Балъкъэрыр. Ар СССР-м и ТхакIуэхэм я зэгухьэныгъэм хэтащ, «КъБАССР-м и цIыхубэ усакIуэ» цIэ лъапIэр къыфIащащ, УФ-м и ТхакIуэхэм я зэгухьэныгъэм и саугъэтым и лауреат хъуауэ щытащ. АдыгэбзэкIэ тхэуэ щыта Балъкъэр Фоусэт и къалэмыпэм къыпыкIа усэхэр, поэмэхэр бзэ куэдкIэ зэрадзэкIащ: инджылызыбзэкIэ, хьэрыпыбзэкIэ, мэжэрыбзэкIэ, нэмыцэбзэкIэ, испаныбзэкIэ.
Фоусэт и усэхэм зыхэщIэгъуэу къеджащ къуажэм дэт курыт школым и еджакIуэ цIыкIухэр. «Гъатхэ жэщым умыжей», «Шу», «Уафэр хызодыкI», «Уи Хэку и мывэхэри дыщэщ» усэхэр, нэгъуэщI куэди щыIуащ а фэеплъ пшыхьым. Абыхэм ящыщ гуэрхэми ныбжьыщIэхэм теплъэгъуэ цIыкIухэр зэрыщIагъуам зэхуэсыр нэхъ хьэлэмэтыж ящIащ. УсакIуэ Iэзэм и псалъэхэр зыщIэлъ уэрэдхэри щагъэзэщIащ пшыхьым. Ахэр жаIащ ШыкIэбахъуэ Ислъам, Жэнхъуэтекъуэ къикIа зэшыпхъухэу Тэзхэ Алинэрэ Лаурэрэ.
ЗэIущIэр къызэзыгъэпэщахэм фIыщIэ хуащIу, я лъэпкъым къыхэкIа бзылъхугъэ щыпкъэм зэрыригушхуэр къыхагъэщу пшыхьым къыщыпсэлъащ Балъкъэр Фоусэт и Iыхьлыхэр. Апхуэдэу ахэр къызэхуэсахэм ядэгуэшащ Фоусэт епха я гукъэкIыжхэмкIэ.
Пшыхьым и кIэухыу псалъэ къэзыщта Iэхъуэбэч Анзор зэрыжиIамкIэ, лъэпкъ тхыдэм зи цIэр къыхэна Балъкъэр Фоусэт иригушхуэр ар щалъхуа къуажэм, Бахъсэн щIыналъэм я закъуэкъым, атIэ япэ адыгэ бзылъхугъэ усакIуэм иропагэ Къэбэрдей-Балъкъэр Республикэр зэрыщыту.
ЖЫЛАСЭ Маритэ.
